РЕПУБЛИКА СРБИЈА

ГРАДСКА УПРАВА ГРАДА ПОЖАРЕВЦА

**ОДЕЉЕЊЕ ЗА ФИНАНСИЈЕ И ЈАВНЕ НАБАВКЕ**

Број: 03-40-1110/2015

Датум: 29.07.2015.године

П о ж а р е в а ц

**СВИМ БУЏЕТСКИМ КОРИСНИЦИМА ГРАДА ПОЖАРЕВЦА**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 **ПРЕДМЕТ: Достава Упутства за припрему Буџета града Пожаревца за 2016. годину са пројекцијама за 2017. и 2018. годину**

 Поступак припреме и доношења буџета на свим нивоима власти уређен је Законом о буџетском систему („Службени гласник РСˮ, бр. 54/09, 73/10, 101/10, 101/11, 93/12, 62/13, 63/13-исправка, 108/13 и 142/14).

Календаром буџета локалне власти прописано је да локални орган управе надлежан за финансије издаје упутство за припрему нацрта буџета за наредну годину до 01. августа текуће године, а да директни корисници средстава буџета локалне власти достављају предлоге својих финансијских планова надлежном органу, најкасније до 01. септембра.

Буџетским календаром прописано је и да Влада Републике Србије усваја фискалну стратегију и доставља исту Народној скупштини и локалној власти до 15. јуна, а Министар финансија доставља упутство за припрему одлука о буџету локалној власти до 05. јула текуће, за наредну годину.

 Обзиром да наведена документа нису достављена локалним властима (нису донета у законом утврђеном року), Одељење за финансије и јавне набавке Градске управе града Пожаревца је сачинило оквирно Упутство за припрему буџета града Пожаревца за 2016. годину са пројекцијама за 2017. и 2018. годину, на основу докумената којим располаже (Фискална стратегија за 2015. годину, са пројекцијама за 2016. и 2017. годину, Упутство за припрему одлуке о буџету локалне власти за 2015. годину и пројекцијама за 2016. и 2017. годину, Упутство за припрему програмског буџета и Национални програм економских реформи за период од 2015. до 2017. године).

У складу са чланом 31. и чланом 40. Закона о буџетском систему као и Фискалном стратегијом за 2015. годину са пројекцијама за 2016. и 2017. годину, достављамо свим корисницима буџета, одељењима и одсецима Градске управе града Пожаревца Упутство за припрему буџета града Пожаревца за 2016. са пројекцијама за 2017. и 2018. годину.

Упутство које Вам достављамо садржи основне економске претпоставке, смернице и параметре на основу којих су директни корисници у обавези да израде предлог финансијског плана за 2016. годину са пројекцијама за наредне две фискалне године. На основу члана 41. Закона о буџетском систему, директни корисници средстава буџета локалне власти су у обавези да, својим индиректним корисницима за које су надлежни, проследе Упутство за припрему буџета локалне власти ради израде предлога финансијских планова за 2016. годину, да изврше њихово обједињавање и да сачине предлог финансијског плана који ће доставити надлежном органу за финансије у року предвиђеном буџетским календаром.

По достављању наведених аката од стране Министарства финансија Републике Србије извршићемо допуну овог Упутства у оквиру законом предвиђеног рока и обавестити кориснике буџета, како би благовремено извршили неопходне корекције у предлозима финансијских планова.

**Оверене и потписане предлоге финансијских планова за 2016. са пројекцијама за 2017. и 2018. годину,** индиректни корисници буџетских средстава неопходно је да доставе Одељењу за финансије и јавне набавке **у два примерка, најкасније до 25.08.2015. године.**

**Директни корисници буџетских средстава, предлоге финансијских планова неопходно је да доставе најкасније до 01.09.2014. године.**

Упутство за припрему буџета града Пожаревца за 2016. са пројекцијама за 2017. и 2018. годину са пратећим обрасцима, можете преузети са званичне интернет странице Града: [www.pozarevac.rs](http://www.pozarevac.rs).

За све додатне информације можете се обратити на телефоне: 012/539-714-Одсек за буџет, 012/539-709-Служба финансијске оперативе директних корисника буџетских средстава и 012/539-695-Служба финансијске оперативе индиректних корисника буџетских средстава.

С поштовањем,

**НАЧЕЛНИК**

 **Милан Дабић, дипл. економистa**

Прилог:

- Упутство за припрему Буџета града Пожаревца за 2016. са пројекцијама за 2017. и 2018. годину. -Обрасци

-Модел предлога финансијског плана

 Доставити:

-наслову,

-архиви.